KFC-voorval: Drie in hof – Pretoria.ws
By Pretoria August 26, 2017
Die Wet, Hof, Misdaad, Pretoria, Safety, security	0 Comments
Landdros Motlhoki Rapulana het na die mans se aansoek om borgtog geluister en gesê sy het tyd nodig om die bewyse te bestudeer, voordat sy haar besluit op 30 Augustus bekend sal maak.
Staatsaanklaer Ronnie Sibanda voer aan die mans moet nie vrygelaat word nie, aangesien hul veiligheid nie gewaarborg is nie en 'n gevoel van vrede in die gemeenskap ondermyn kan word. "Die aansoek om borgtog moet ook in die belang van die publiek wees, aangesien die voorval in die publieke arena plaasgevind het."
Stephan Nel (39), Joshua Scholtz (21) en Dicky Junior van Rooyen (21) staan tereg op aanklagte van poging tot moord, aanranding met die doel om ernstig te beseer en die rig van 'n vuurwapen. Hul een medebeskuldigde, Marius Harding (23), het sy aansoek om borgtog laat vaar en nog 'n beskuldigde, Ockert Muller (20), se aansoek om borgtog is reeds goedgekeur.
Konst. William Tladi, 'n ondersoekbeampte in die saak, het vroeër tydens die aansoek om borgtog getuig en het aan die hof gesê Sono kon aan 'n hartaanval gesterf het. Hy het gesê Sono se mond en ore het gebloei nadat hy by die kitskosrestaurant aangeval is. Hy was die tweede getuie om die borgtogaansoek van die mans teen te staan.
Tladi het aan die hof gesê beskuldigde nommer een, Stephan Nel, het by die toneel aangekom toe die bakleiery begin het, en hy het 'n vuurwapen op Sono gerig voor hy hom saam met sy medebeskuldigdes geslaan het. "Dit is hoekom ek die borgtog teenstaan. 'n Persoon kan sterf as jy hom teen die kop slaan."
Adv. Francois Kriel, vir Schultz, voer aan Sono is vir 'n knop op sy kop behandel en 'n gebarste membraan in sy oor wat binne 'n paar dae genees het. Hy hou vol die beserings was nie ernstig of lewensgevaarlik nie.
Tladi het aan die hof gesê die aanvallers het nie net die egpaar fisies aangeval nie, maar ook rassistiese uitlatings gemaak.
Daar is egter geen aanklagte wat met rassisme en crimen injuria verband hou op die klagstaat nie.
Nel se prokureur, Nols Nolte, het aan die hof gesê Tladi is nie vertroud met die besonderhede van die saak nie, en hy het net opdrag gekry om hof toe te kom en die borgtogaansoek teen te staan. Nolte wou weet waarom daar geen klag van crimen injuria is nie, indien Dudu Sono beledig is, aldus die polisie se weergawe.
Tladi het gesê hy het nie die klaers se verklarings geneem of die klagtes geformuleer nie. Hy het gesê hy het die dossier ontvang om ondersoek in te stel.